Pentru a acoperi o parte din majorările de salarii și de pensii promise, premierul Sorin Grindeanu a anunțat vineri eliminarea plafonului de cinci salarii medii brute peste care salariații nu plăteau CAS şi CASS. Cei care vor avea de pierdut sunt angajații cu salarii mari, de peste 10.000 de lei net.



Calculat la salariul mediu brut de 2.874 lei din luna octombrie anul trecut - cele mai recente date disponibile pe Institutul Național de Statistică - acest prag este de 14.370 de lei brut.

Așadar, o persoană care câștiga în octombrie 25.000 de lei brut (18.557 lei net), după eliminarea plafonului amintit va plăti CAS și CASS inclusiv pentru diferența dintre 25.000 de lei și 14.370 de lei.

Premierul Sorin Grindeanu a precizat că în total 36.000 de persoane aveau de câștigat din faptul că nu trebuiau să plătească CAS și CASS peste plafonul de cinci salarii medii brute. În total, banii pe care aceștia îi vor pierde se ridică la aproape 2 miliarde de lei, potrivit datelor prezentate de șeful Executivului.

Șeful Guvernului a explicat că veniturile rezultate vor acoperi majorările salariale pentru artişti, creşterea pensiei minime şi dublarea burselor studenţilor.

Eliminarea plafonului CAS va determina o scădere a veniturilor tuturor angajaților sau PFA-urilor care au un salariu brut - bază de calcul CAS pentru PFA - mai mare de 13.405 lei, a explicat pentru Republica.ro Radu Georgescu, managing partner CFO Network.



Aceștia vor câștiga mai puțin după formula (salariu brut-13.405) * 10,5% * 84%.

Fiecare companie își va face calculele și se va hotărî dacă această sumă va fi suportată de angajat sau o parte de angajator, spune Radu Georgescu.

Pe de altă parte și angajatorul va trebui să plătească cota sa neplafonată de CAS de 15,8%.

„Trebuie punctat că decizia plafonării CAS la 5 salarii medii brute a fost luată în trecut tocmai pentru faptul că statul nu putea să susțină sistemul de pensii. De aceea s-a început și sistemul privat al asigurărilor sociale, pentru a lua povara de pe umerii statului. Eliminarea plafonării CAS ar trebui să genereze pensii mai mari pentru cei afectați acum, iar statul ar trebui să plătească, dar din ce bani se vor plăti? Practic se iau banii din pensiile celor care cotizează acum pentru a se mari pensiile actuale. Această măsură contrazice programul de guvernare al PSD care vorbea despre menținerea în țară a oamenilor inteligenți. Cum îi încurajezi și motivezi? Luându-le din bani?”, a explicat Radu Georgescu.